钦定古今图书集成/方舆汇编/职方典/第1393卷
## 钦定古今图书集成/方舆汇编/职方典/第1393卷

| 钦定古今图书集成 方舆汇编 第一千三百九十三卷 |

| |

钦定古今图书集成方舆汇编职方典

第一千三百九十三卷目录

广东猺獞蛮獠部汇考一

职方典第一千三百九十三卷

宋

世祖大明　年广州獠帅陈檀归顺拜龙骧将军。

按《宋书世祖本纪》，不载　。按《宋书夷蛮传》：“广州诸山并俚獠，种类繁炽，前后屡为侵暴，历世患苦之。世祖大明中，合浦大帅陈檀归顺，拜龙骧将军。四年，檀表乞官军征讨，未附，乃以檀为高兴太守，将军如故。遣前朱提太守费沈、龙骧将军武期率众南伐，并通朱崖道，并无功，辄杀檀而反，沈下狱死。”

隋

高祖《开皇六年，平王万昌之乱》。

按《隋书高祖本纪》不载　。按《通志》云云。

唐

宪宗元和　年，岭南节度使进《琼管州洞归降图》。

按《唐书宪宗本纪》不载　。按《通志》，“元和初，岭南节度使赵昌进《琼管州洞归降图》” ，盖至是始复为良民也。

宋

仁宗庆历　年，广西贼区希范攻琼州，转运使杜杞讨平之。

按《宋史仁宗本纪》不载　。按《通志》，“庆历中，广西贼区希范攻破琼州，转运使杜杞讨败之，因伏兵擒贼徒六百馀人，寻获区希范，醢之，琼州遂平。”

高宗绍兴　年，招降獠人来祐等，免其供亿，并宽鱼盐之禁。

按《宋史高宗本纪》不载　按《通志》：“绍兴间，招降獠人来祐等，选其少壮者为水军，老弱者放归立寨。寨水军使臣一员，弹压一员无供亿，并宽鱼盐之禁，谓之腌造盐。”

绍兴　年，琼山獠乱，王日存母黄氏谕之。儋獠叛，陈适径谕之。

按《宋史高宗本纪》不载　。按《通志》：“绍兴间，琼山獠许益为乱，黎人王日存母黄氏抚谕诸峒，无敢从乱者。儋獠王高叛，临高尉陈适径造战垒，谕以祸福，贼遂乞降。”

宁宗庆元三年，“猺人徐绍夔等就擒。”

按《宋史宁宗本纪》不载　。按《通志》，庆元三年，盐司峻禁猺人遂啸聚为乱，上遣兵讨捕，徐绍夔等就擒，遂墟其地。经略钱之望与诸司请于朝，岁季拨摧锋水军三百以戍，季一更之。然兵戍孤远，久亦生乱。

庆元六年。减猺峒之戍。屯官富场。后悉罢之按《宋史宁宗本纪》。不载　按《通志》。庆元六年。复请减猺峒戍卒之半。屯于官富场。后悉罢之。今有姓万者为酋长。因名为老万山。过其境者悉与鱼盐云。

嘉泰四年。西湖峒逃军作乱。琼管遣兵讨平之按《宋史宁宗本纪》。不载　按《通志》。嘉泰四年。琼州西湖峒迯军作乱。寇掠文昌县。琼管遣兵讨平之。

元

文宗至顺二年，海南猺贼纠率峒黎作乱，左丞移刺四奴讨捕之。

按《元史文宗本纪》不载　。按《通志》：“至顺二年九月丙子，海南王周纠率十九峒黎蛮二万馀人作乱，命调广东、福建兵隶湖广行省左丞移剌四奴统率讨捕之，黎峒自是不靖。”

十三年，土酋陈子瑚寇乾宁，弟有庆据琼州按《元史文宗本纪》不载　。按《通志》：十三年，文昌土酋陈子瑚构乱寇乾宁，州县皆为所有。子瑚死，弟有庆踵其势，与逆党伪万户袁元贵、镇抚潘荫、经历吴绍先、千户洪秉义等屯据琼城。二十四年，土酋符奴达、陈俊甥悉平。

按《元史文宗本纪》不载　。按《通志》：“二十四年，万州土酋符奴达、陈俊甥等窃掠居民，峒首王丽珠既平陈子瑚兄弟等，又自备鞍马兵器，抵巢追剿，奴达、俊甥悉平。”

明

太祖洪武二年，王廷金结众作乱，莫真成讨平之。

按《通志》：“洪武二年，元南建州知州王官子廷金，结万州王贤保作乱，攻万州定安等处。海南分司统兵征讨。万州峒首王丽珠，定安莫真成随领义兵各剿讨平之。”

十二年，泷水猺人入寇，指挥刘备讨平之。按《通志》，“洪武十二年，泷水县猺人刘弟三者，自元末为害已非一日，是年复聚众寇掠，朝廷命指挥刘备讨平之。”

十六年，猺乱，上命申国公邓讨之。

按通志云云

三十一年，《西山猺》为暴，官兵克之。

按《通志》：“洪武三十一年，西山猺人盘穷肠为暴，官兵𢭏其巢穴，设立猺首统领抚猺甲总，每岁来朝，赐之钞币，自是回面向化。潮州亦有称畬长者。”

成祖永乐四年，信宜猺入贡方物，上敕免其赋役。

按《通志》：“永乐四年春三月，高州府信宜县六毫峒下水三山猺首盘贵等，朝贡方物。上嘉其慕义，赐赍遣还，仍敕有司免其赋役。自后猺首猺总来朝贡者，皆如之。六月，高州、肇庆二府猺首赵第二盘贵来朝。先是，化州史冯原泰、陈志宽言，天黄、大帽、曹连、茶峒、石栗诸山猺人素未归顺，今有向化之心。” 遂遣人赍敕同原泰等往抚谕之。至是，第二等籍其属二千五百馀户，凡七千五百馀口来朝，赐钞币、袭衣。命原泰为泷水县丞，志宽为信宜主簿，专抚诸猺。

五年，畬蛮雷文用等来朝，上赏赉有差。

按《通志》：“‘永乐五年冬十一月，畬蛮雷文用等来朝。初，潮州府卫卒谢辅言，海阳县凤凰山诸处，畬遁入山谷中，不供徭赋，乞与耆老往招之’。于是畬长雷文用等来百四十九户，俱愿复业。至是，辅率文用等来朝，命名，赐钞三十锭，彩币表里，䌷绢衣一袭。赐辅物亦如之。”

六年，德庆州猺来朝，上赐钞币及䌷绢衣。按《通志》：“永乐六年夏四月甲申，德庆州猺首盘永用来朝。先是，州民陈朵朵招抚永用等，至是来朝，贡方物，赐钞币及䌷绢衣。”

八年新落《山猺》来朝赐钞币衣袭。

按《通志》：“永乐八年二月，德庆州新落山猺首骆第二来朝。初令泷水县丞冯原泰招谕向化，计户百六十，口五百馀。至是来朝，赐钞币、衣袭。” 十年，信宜县根竹峒猺贡方物，命赐衣及钞，升冯原泰为判官。

按《通志》：“永乐十年夏四月，信宜县根竹峒猺首陆仲八等来朝，贡方物，赐衣及钞。夏六月，升泷水县丞冯原泰为德庆州判官，以其善抚诸猺也。”

十一年，新兴猺来朝，上赐衣钞。

按《通志》：“永乐十一年二月庚午，新兴县猺首梁福寿等来朝。肇庆府学增广生廖谦，招携新兴县山峒猺首梁福寿等来朝，贡方物。凡招猺人五十馀户，以谦为新兴县典史以抚之，赐福寿等衣钞。”

十三年，德《庆猺》来朝，贡方物，上赐衣钞。

按《通志》：“永乐十三年秋八月丙辰，德庆州猺首周八十来朝，贡方物，赐衣钞。”

十四年，高《要猺》来朝，赐钞遣还。

按《通志》：“永乐十四年冬十一月癸巳，高要县猺首周四哥来朝，籍其属八十七户，男女一百二十四口，愿入版籍供赋役，赐钞遣还。”

十五年夏四月，信宜县猺来朝。冬，化州猺来朝，并赐钞及衣。

按《通志》：“永乐十五年夏四月，信宜县猺首盘龙福等来朝，贡方物，赐钞币及衣。冬十一月，化州猺首黄应广等来朝，贡方物，赐钞币、袭衣。十七年，佛子等山猺来朝，赐钞币遣还。”

按《通志》：“永乐十七年，电白县佛子等山猺首黄满山等六十人来朝，贡降香等物，赐钞币遣还。宣宗宣德　年，赐诸猺敕。”

按《通志》：“宣德间，赐诸猺敕谕，数十年间，稍得休息。”

英宗正统　年，内臣阮能以“索獠” 方物，致獠贼四起。

按《通志》：“正统初，镇守内臣阮能，因蛮獠朝贡，多索方物，知其所畏惟达舍狼兵，乃与兵部尚书陈汝言交通，凡土官统领狼家者，百端剥削，袭荫必须厚赂，又奏将达官尽数取回，既而科道”

诸臣议以“烦扰” 不便，乃止。于是寇贼四起。正统　年，指挥王英获贼周义长、温观彩等，寻释之。

按《通志》：“正统中，春正月，潮居都、白水诸峒盗起，剽掠乡村。时巡按三司官遣指挥朱端、知县陶启招抚不能悉，复遣指挥王英领军剿捕。贼首周义长、温观彩等系官后，竟以贿赂诡计获释。由是诸贼益炽，水陆攻劫地方无所忌惮。十一年，泷水、德庆诸猺作乱，都御史马昂征之，斩获甚众。”

按《通志》：“正统十一年，泷水猺贼赵音旺，与德庆猺凤广山作乱。凤广山听抚赵音旺合诸山叛猺，大肆杀掠。都御史马昂调广西狼兵及猺人直抵猺巢，斩获甚众，馀党悉平。”

十四年，文章都大岭村贼大作，剿之不克，贼势益炽。

按《通志》：“正统十四年春二月，文章都大岭村贼首黄汝通起兵，五日之间，众至三千馀，剽掠船头、石洒、上冲等十二村。是时人心恟惧，计无所出，率乘舟逃窜，日则海洋中，夜则泊岸。既而群盗炽盛，岑子华起铁炉坑，谭保起陂头，黄三起南坑，白大蛮起那西，各统兵二三千，竟往阳江诸县剽掠。本地稍息，浮船者渐”次还家。四月十二日，镇守安乡伯张安“遣佥事宫安、知府聂好谦、把总指挥席斌领官民兵合三千馀，水陆剿捕。佥事宫安屯舟斗峒滘，指挥席斌进兵紫霞海。”时贼首黄三等据大柴“等山立砦。席斌等统军分三哨，直抵贼巢。”贼人依险，滚石飞矢，军士不能敌。左右三哨千户李霖、杨盛畏缩不前，军遂败，斌与旗甲《郡端》九人俱被杀。檄闻，佥事宫安等皆大惧，乃进兵上塘，督令民兵悉力擒贼，前后约获八百馀，即杖杀之。黄三等依险为固。众军惩前败，终莫能进取。是年八月十八日遇赦，各官遂引还。席斌之冤，竟未能雪，贼因此猖獗。师还不数日，悉下山剽掠。时黄萧养伪称东阳王；黄三、周义长、黄阜匠等俱受伪命，封为侯伯、总督都元帅等官，各据山立寨，煽惑诸村，愚民罔不摇动，思欲为乱。秋冬间，下山剽掠，村落屋宇烧毁殆尽，鸡犬为之一空。自后贼益猖獗。

正统　年，武职多侵渔，诸峒盗发。

按通志云云

代宗景泰元年春正月，参政黎琏招抚新会诸蛮。

按通志云云

二年春，各猺獞诸蛮复起，知县刘颢等奏请捕之。

按通志云云

三年，猺蛮大肆猖獗。佥事蒋敬出兵捕贼，都督董兴阻之，贼益无忌。

按《通志》：“景泰三年春二月，镇守广东户部左侍郎揭稽及巡按三司，奉命往新会，讨勘官以宁靖报，坐奏者以罪，民大失望。夏五月，佥事蒋敬出兵捕之，至松柏山，贼乃遁去。先是，景泰元年正月朔，周义长、李丙统贼三百馀徒，围冲翼村，掳张凯、张寅妻子，尽杀之。寅妻苏氏有美色，周义长欲留妻之，苏氏不从，竟骂” 贼投水而死，闻者哀之。闰正月初八日，贼首区蜑家、黄三、温观彩驾船五百馀艘，泊曹婆渡头，从狮子山剽掠黎峒村，居民俱走薛公岩。时总甲曹桂林等设策，密令各家置药酒，候贼入饮之。才行，统众追之，贼人药发，山路险阻，不能走，死者二百馀人。时参政黎琏、都指挥张玉已于正月间统军一千守新会城，候大军未发，城外房屋先为区蜑家烧毁，人民奔走入城，乡村逃难至城者，俱无止踵之地，流离不可言，多叛从贼，受伪官，大肆猖獗。二月初四日，黄萧养既攻广城，杀死指挥王清，败没安乡伯。官军遂乘胜连本县贼首王三等，船一千馀艘，众至三万馀，急攻新会城，欲取之。黎、张二公势迫，乃开城门，引兵出汾水峒，与贼大战数合，互有伤败，官军死者六十馀人。贼锋大衄，死伤者不计，由是稍退。四月十一日，都督董兴统在京、江西、两广等处都指挥、武毅姚麟等官军三万馀至广城，遂率诸军乘船五百馀艘，由波罗庙自滘至州前海面，与贼交锋。贼既为黎张所挫，锐气顿沮，至是遂大败，斩馘《渰水》者不计。舍人董宗、千户谭贤、军人王建德生擒黄萧养回至五羊驿而死，斩首解京，馀贼遁散。五月二十九日，指挥冯英等统兵至新会，仍属参政黎琏提督。时既杀黄萧养，各官意怠，诸贼緃诡计行间缓兵，主者遂迁延至六月始

进兵，仍行招抚，惟黄三招下山，其馀诸贼竟不伏招。八月皆引还。民间相传，以为黎琏纳贿云。二年春，各贼复发，昼夜剽掠，居民不胜荼毒。刘颢、伍崇长等一百六十名赴京具奏抵罪。奏者时有谣云：“压倒良民，入于《贝戎》，人死不顾，虚镇广东。” 是年夏，贼复作，剽掠阳江。巡按御史王瑾见其猖獗日甚，乃遣佥事蒋敬、都指挥胡英领兵合诸县民兵剿捕。五月，围上下二峒，尽数剿戮，所获人畜无数。由是各处盗贼闻风遁散。时蒋敬意欲乘胜剪除，都督董兴追回议事，遂引还听招。诸贼复出剽掠。是年，左都御史盐山王翱总督两广军务，威望素重。猺贼闻其至，大惧听抚。奏用招抚《猺老》《獞老》人等，令其归峒生理，而整兵以防之。于是岭海肃清。

按王翱《边情疏》：“访得两广军民自洪武年间以来，一向安妥。后因萧养之徒作乱，在于有司者不设法处置，惟务妥安，兵政无备，以致招集无藉，酿成凶祸，辗转不能禁遏。及至战舰抵岸，蛮贼寇城，又各畏缩推避，略无御寇之谋，相顾仓皇，莫效安民之策。遂使贼兵所至，村堡为墟，剽掠其资财，系缧其妻子，封豕长” 蛇，大肆其毒，一方受害，不可胜言。推原其故，皆由彼处统驭之将非人既不能安保预备于无事之日，又不能禁御招抚于贼发之后故也。本年闰九月二十一日，又到广西，见彼处土人种类非一，其曰生猺、熟猺，曰獞人，曰款人，曰伶人，曰獠人，皆犷悍疾之名曰溪、曰“寨” 、曰团、曰“隘” ，咸负固自保之所。既无城郭可居，亦无沟池可守，不过依山傍险，为自全计。虽其衣服言语与中国不同，然其好恶情性则于良民无异。平居之际，亦各往来以营生，至于有急，自相屯聚而保护。观其背叛不服，寔非本心，乃出于不得已也。皆缘将臣所司不得其人，德不足以绥怀，威不足以摄服，甚至欺其远方无告，“掊克残忍，使不得安其生。谓其蠢尔无知，颠倒是非，俾不得顺其性。既害其生，又拂其性。虽良善懦弱之人，犹不免于动作，况素无教令而禀性强梁者，动之则易，安之则难。遂致攻掠乡村，侵扰百姓，或报复私仇，或贪取小利，或聚或散，出没不时。两广之民日见凋弊，杀伤残患，不能聊生。上赖神谋庙筭，其首恶俱已殄灭，尚有一二馀党未除，以致犹廑睿虑，命臣等前去抚剿。除差人四散招抚猺老獞老人等。总兵官会土官土兵前来，甲以朝廷恩威之重，谕以善恶祸福之由。彼皆稽首俯伏，欢忻鼓舞，许自迁改，礼待而归。及各处猺獞人等所在众多，虽不能一一招抚，亦皆转相告戒。臣又密” 切访得，彼皆自谓“朝廷见差大官，人每招我，今后不要出去作歹，各归乡峒生理。” 且臣始到两广之时，查得贼尚有三四起，自九月以后，少有报到声息，间有一二亦皆鼠窃狗偷，今亦散去。此皆陛下神威远著，圣化旁行，遂致蛮彝之徒，感恩思报，回邪之党，不戮自平。然臣犹未敢保其始终不出，有“误朝廷久远之计。盖彼蚩野，情欲可知，苟得其所养而安其所利，可保久安。若一有所扰，而不遂所欲，则其反侧又必难制。臣亲临彼境，颇识其情，今已回还，敢陈愚见，冒渎宸聪。伏愿皇上量同天地，赦旧图新。仍敕该部行移广东、广西总兵镇守大臣并各都、布、按三司、府、州、县等官，趁此边方稍定之时，务求久远常行之计，洗心涤虑，革去前非。其馀各猺獞人等，已归者必抚之以恩，未来者必申之以义，号令必信，赏罚必公，巨恶必诛，小过必宥，而又整饬戎伍，坚甲利兵以临之，使彼既慕其义，又畏其威，则悍然不逊之气自消矣。若有仍前侵克，致生衅端，必罪不宥。如此则海隅岭表之民，庶得安生，不胜幸甚。”

七年破黄泥。等山寨，遂围白水洋冲二峒，奏捷而还。

按《通志》：“景泰七年春始破黄泥。”等山寨，遂围白水洋、冲二峒，奏捷而还。县丞陶鲁立乡老以约束之，于是新会乃平。先是，五年春，前贼复作，都御史马昂复遣都指挥徐恭、参议朱英、副使顾侃等亲临擒捕。各官犹踵前失，惟驻新会城，遣人招抚。间众贼复剽掠乡村，杀害叶宥奴等人口六十馀。本县亦欲息兵，竟匿不闻。各官不知，又亲抵贼巢招抚，由是诸贼略无忌惮。受招未几，旋复剽掠。自春至冬，十月之间，官兵往返县乡，旋招旋叛者五，人民荼毒，官府疲于奔走，势不能已，方大图征剿，十二月初二日，都督翁信率三司等官统广东军驻新会，佥事成功等统领广西等处军驻蚬峒，都指挥张通等驻材

“峒，参政朱英等驻天湖蓢，刻期进兵，分据各贼要害塘田油滥步等处，大小三十馀营，官军土兵计一十馀万，战舰及运粮船只共四千馀艘。”至七年正月初四日，遣都指挥于羽、胡英等统领各军进山，先破黄泥等山寨，生擒刘三仔父母妻子及各贼妻子，又破曲水围、鳖塘等处山寨。是时，贼势大挫，虽有木石棑栅险固之设，惊见军威，各自溃败，束手就擒，斩获贼首刘三仔等首级，尽收其妻子资财器械。十六日，都指挥胡英围白水洋、冲二峒，斩获贼首张陈保、曾四古等首级一百馀，尽获其赀财无筭。都指挥马某围蒋峒等村，斩获贼首温三广、温康二、温祖奴等首级三十馀，及沉水渰死，生擒人口不计。渠魁既尽，各官乃解军引还，尚遗残寇。留指挥王英、新会县丞陶鲁相机剿获，及安抚诸良民。是年七月，鲁遍历诸村，设乡老，置木牌，开写各户丁口，逐月开报诸村动息。每五十家仍立总甲二名，管束出入，互相劝戒。自是盗贼敛迹归乡，士民始获安宁云。

英宗天顺元年，泷水猺贼作乱，都御史叶盛讨平之。

按《通志》：“天顺元年四月，泷水猺贼凤弟吉作乱，攻掠县治，巡抚都御史叶盛讨平之。先是，泷水县逍遥等山猺贼凤广山恃险为恶，官兵莫能制。广山死，弟吉其子也，袭父之恶，伪称凤二将军，招集各山贼首猺蛮，编为旗，手杀手，剽掠乡村，攻围城邑，杀害人民，敌杀官军，烧毁房屋禾仓，抢虏牛羊牲畜不可胜计，陷” 杀指挥等官陈广聚等官军。至是盛等会调两广大军，水陆并进，于连滩立为总营，节制号令督行。都指挥胡英在阳春鱼子水，韩瑄在岑溪思虑新乐，徐昇在鸡骨岭，韦俊在罗傍水口，各进兵。副总兵欧信、左参将范信各亲督兵，斩箐伐木，开通道路，齐力夹攻，直捣巢穴。各贼累次迎敌，官军奋勇，“擒斩首从贼徒凤《弟吉》等三百四十五名颗，残党多各饿死，胁从招抚，回山住种” ，及于附近营堡添兵固守，而以弟吉等十五名献俘于京师，地方始平。秋七月，河源县猺首梁《志山》等来朝，贡方物，赐绢纱。是年三月，赏新会县斗峒等处官军民壮人等一千四百七人彩币表里，布绢钞锭，以本地杀贼有功也。

二年，升田积为署都指挥佥事。各猺峒首俱来朝，贡方物，赐钞及彩币有差。

按《通志》：“天顺二年四月，升肇庆卫指挥使田积为署都指挥佥事，分督屯田，从副总兵翁信奏也。五月，阳江县南都官峒等山猺首彭震等来朝，贡方物，赐彩币、纱绢有差。五月，昌化县故土官县丞符应干弟元春来朝，贡方物，赐彩帛纱绢。六月，太傅安远侯柳溥奏，即今虏寇侵掠边境，调军征剿，而凉州、庄浪二处仓储甚少，宜召商中盐纳粮以备。” 户部议：“宜允其请。” 纳凉州广储仓粮者，广东盐一斗五升；纳庄浪仓粮者，广东盐二斗五升。秋七月，龙川县猺首陈万通等、阳江县猺首黄胜富等、高要县猺首邓越俱来朝，贡方物，赐钞及彩币、表里有差。

三年，泷水、鸡笼等猺獞作乱，被擒。已复次第贡方物来朝。

按《通志》：“天顺三年夏四月，泷水县逍遥山猺贼凤弟吉，纠合广西流贼，劫虏人民，敌杀官军，巡抚右佥都御史叶盛讨平之。已而鸡笼岭獞贼合广西流贼攻破开建县，杀知县等官，劫库而去。命副总兵欧信等剿贼。六月，泷水县猺贼凤光山等七人，伪称总管，焚毁衙门，劫掠乡村，杀虏人财，被擒，械送至京，法司坐” 凌迟处死。从之。七月，英德县猺首夏永安来朝，贡方物，赐钞及彩帛缎表里等物有差。九月乙巳，翁源县抚猺总全《善清》等来朝，贡方物，赐钞币有差。

四年，邵瑄窃发据城，都指挥安福统指挥李翊等剿平之。

按《通志》：“天顺四年十一月，邵瑄窃发据城。瑄后所千户邵伟男兄王袭故瑄欲借职掌印指挥石鉴不允。瑄赴军门报效，鉴又阻之，且令窃盗戴毛、许清、周邝供攀瑄积恨，乘本卫官军外调，城池空虚，同毛等夜半越城谋杀鉴，不获，杀其子，夺卫印，遂据郡地，称伪号，封党与，州县皆震动，驰报守备高廉，都指挥安福” ，统指挥李翊等往讨。闰十一月初二日，战于大西门，贼众走散。随追往铺前“宾宰驿” ，至水泡黎峒，剿平之。十二月初四日，班师，遣十户张政解首级献俘。是年秋九月壬寅，翁源县抚猺头卢振成来朝，贡方物，赐钞币有差。

宪宗成化　年，猺贼犯雷州，都御史韩雍服之。按《通志》：成化初，猺贼犯雷州，官军不能御，会佥都御史韩雍至，恩威并著，猺人畏服，郡县赖之以安。后立秋调法，用狼兵调剿。肇庆自罗旁绿水至怀集高州自西山、茂名、石城至郁林、钦、廉等州，以及广西山贼，皆预先哨探其巢穴及出劫道路，而又移檄严督守巡及参将、把总、守备等官，时加训练兵快，防守要害。贼或出没，即时调剿，或捣其巢穴，或截其归路，俾出无所得，入无所归，策至良也。雍去法废，迄弘治以后，贼益猖獗。正德初，则狼兵亦不听调矣。督府与镇守总兵后多贪贿，狼每遇调，辄以赂免。田州土官岑猛每忿且笑之曰：“三堂正如三只狗，以片肉投” 之，即去矣，吾何惮焉？今之狼兵，非复王韩之时矣。有警则用打手御之，又支给不时，屯膏吝赏，亦为盗

孝宗弘治　年，蛮贼平，遂立从化县于上游。按《通志》：弘治初，蛮首谭观福作乱，既讨平后，立从化县治于上游，始在横覃，后徙马场田，近下山诸峒。

武宗正德　年，胥江数被盗侵，乃立指挥官守之。

按《通志》：“正德初，胥江附近居民被盗侵掠，乃置指挥一员，以都指挥行事，领兵二千，守把卢包水。”

正德　年，紫泥港黎野航等作乱，官军擒之。按《通志》：“正德中，紫泥港黎野航等为峒首总领，杀人作乱，官军擒之，虽有衣冠杂处，不能化也。村氓与蛮獠相杂，有士大夫之家，亦不能制。七年，佥事汪镃讨猺，为獞子所卖。”

按《通志》：“正德七年，分巡岭西道佥事汪镃，督兵讨猺，以石绿獞子为乡导。獞潜与猺谋，引入深险，被伤甚众，始知为其所卖，自是不敢言用兵矣。”

十年白饭坑等贼行劫，县令黄宽计灭之。按《通志》：正德十年，白饭坑耽坂岭等贼截路杀人劫财，知县黄宽率乡夫讨灭之，始通人行。十五年，大兴师剿贼，贼党就抚。

按《通志》：“正德十五年，兴师剿贼，平之后，馀党悉就招抚，其所招巢穴在上下山者，悉皆革面。于是泸包水革去官军哨守，惟令百户一员，兼同胥江巡司驻札巡逻。”

十六年，猺乱，都御史萧翀等讨之。

按《通志》：“正德十六年，封川、开建县猺乱，提督都御史萧翀，总镇太监王堂，总兵官抚宁侯朱麒讨之。先是，封川县石砚、太和、鸡峒山猺庞古子、盘古义，纠合开建县大玉、小玉、大台、贺峒、金上峒、下峒山猺，大肆流劫，杀虏人畜，敌伤官军。至是，翀等调集汉达官军土兵一万三百二十员名，分三大哨，中哨副总兵张佑” 、左哨参将赵丞序、左参政章拯、佥事陈纲、右哨都指挥卜玉、许英、佥事杨必进分道讨之，俘斩六百一十九名颗，地方始平。

世宗嘉靖二年，官军四出剿贼，破连堂、石鼓等寨，擒斩无筭。

按《通志》：“嘉靖二年春，抚按调集狼达官军，四出剿贼，破连堂、石鼓等寨，擒斩无筭，振凯而还，馀党复聚，自弘治十二年设县以后，温边、白石诸村小民犹习故为盗。正德间，寇劫浸甚，知县张文造设乡村长以约之，朔望关报其村动静，有为非者，辄觉察擒获，时颇畏服。逾年张卒，盗如故，自后益横。正德十五年三月” ，兵备副使王大用统兵剿捕，以盗攻盗，谕以功赎罪，由是先殄其甚者。羊公径上下平山，盗贼授首，馀皆丧胆。捕人至，即自投，无敢亡命。前后捕获凡六千馀人，欲尽围温边、白石，不克。十二月初五日，贼围城数日乃退。自后许车保起于白石，陆四起于大蓢，声势大肆，剽掠乡村，岁无宁日。居民逃窜，流离尤甚。时知县胡纶初任，势不能支，曲就招抚。嘉靖元年六月，知府简沛率生员张茂材、刘庆祖，沿村招抚。藤峒、狗迳诸寨人迹所不能到者，皆亲至其地，备历阻险，悉心抚谕，终不能服，剽掠如故。抚按官具奏以闻。嘉靖二年闰四月，乃调集土兵，合官民兵一万馀，布政章极驻新会，参政葛浩、参将李璋驻新宁，副使王大用驻恩平，知府简沛驻海宴。先是，累年征剿，只用民兵，诸贼轻之。及狼兵至，贼犹未知，先抵连堂，入带羊公迳、石鼓山诸寨。各贼妻子戏笑自若，咸相呼出观。以故狼兵突至，尽戮诸贼妻子，遂乘胜追杀温边、白石等处。群盗望风丧胆，窜走百锋山诸处藏匿。时极在新会，凡获盗令于路中。

识别同类，随贼所指，即执而戮之。沛在海宴，亦多杀戮渠魁。陆四兵败亡命，沛辄指平民藏匿，因缘为利。凡客居海宴者，咸受其辜。惟葛浩用兵有纪，淑慝详明，民多赖之。时有谚云：“遇葛李则生，逢章简必死。”后陆四竟不获。旋师之后，知县胡纶始用盗罗九之计，以老人岑益入寨为质，诱出杀之。当是之时，各寨渠魁授首，党与几尽，所馀者惟陆四数人而已。使能少止期月，则祸端可绝。惜其旋师太骤，不旋踵馀孽陆策等复作，招集各乡迯叛。及通西山贼入境围村，捉掳人口杀人，仇报尤惨于前。五年，兵备副使徐度遣县丞林应总统民兵征捕，不能平，猖獗犹故。七年冬，兵备副使徐干复临寨招抚，亦不能息。十年，兵备佥事莫相乃复调狼兵入境剿戮。时西方犬隆等处亦平，而东方黄泥犹不能克。上下亦厌苦兵事，遂散师招抚，令各该管里长领带，随乡安插，分给牛种。其已经征剿空绝都里，乃招贫民耕种其田，立为“民屯”之法。自是渐次宁息。

三年，招猺目三百馀家复业。

按《通志》：“嘉靖三年四月，参政罗侨，榜示祸福，招出猺目梁乌岐等三百馀家复业。”

嘉靖　年，布政司徐干檄行《保甲法》，令抚猺里长，旬朔一至县庭受事。

按《通志》：“嘉靖中，布政使徐干檄所属州县，举行所定保甲之法，使乡村相为声援，亦防御之一端也。而诸山新民，则督抚猺里长，令其旬朔至县庭禀受法令，俾其自相约束，无得侵犯。其愿就民居者，亦听其移徙，则狙犷之习可以少变，而地方亦奠枕矣。”

六年，新会、新宁民贼乱，都御史姚镆、朱麟等讨平之。

按《通志》：“嘉靖六年，新会新宁民贼乱，都御史姚镆、总兵抚宁侯朱麟讨平之。先是，新宁新会廖塘、旱塘、长塘等处民雷骨子、林子祥、汤孛等，聚众流劫，地方蒙祸。嘉靖癸未，曾经大征，漏诛，复出流劫斗峒、大巷、潮透等乡村。至是镆等行委岭南道守巡副使徐度、左参议周震、督备都指挥王兰，督领打手一千三百馀” 名，分道夹攻，俘斩三百七十名颗，馀党始平。

七年，佥事李香招出投猺二千馀人复业按《通志》：“嘉靖七年，分巡佥事李香，招出投猺二千馀人，还新兴、阳江、新会，各处复业，邑赖以安。八年，封川、石砚等山猺乱，都御史林富等讨平之。”

按《通志》：“嘉靖八年，封川石砚等山猺乱，提督兵部右侍郎兼右佥都御史林富，总镇太监张赐，总兵咸宁侯仇鸾讨平之。先是石砚都罗、鸡峒勤根、廖峒都混、归源山贼盘古子、侯弟晚等，恃险负固，荼毒生灵，地方受害。至是富等议遣副总兵张祐督调汉达官军土兵，执古子等诛之，后地方咸宁矣。”

九年，德庆西山石砚蛮弗靖，都御史林富讨平之。

按《通志》：“嘉靖九年，德庆西山石砚蛮复乱，都御史林富，总兵咸宁侯仇鸾讨平之。先是，新宁、新会各巢剧贼据险有年，流毒无极。正德末，猖獗尤甚。嘉靖二年，征兵大举，斩获首级虽以万计。而那潮墩寨、康把藤峒、九迳雷坑、大隆山贼首曾友富、丘区长廖悌奴、林伸贵、长塘平田相峒贼首宗英、方长，皆未遭兵，复聚” 众流劫乡村，为乱岁久。至是富等调集汉、达土官军兵三万一千九百馀员名，分为二大哨，分道追剿，俘斩一千八百九十名颗，馀党招安复业。

十年阳春新兴贼首赵林花黎广雄等陷高州按《通志》云云。

十二年，平猺寇，犁猺田，招良民耕之。

按《通志》：“嘉靖十二年，都御史陶谐、总兵仇鸾讨平猺犁其巢穴，种类无遗，得猺田一百三十九顷九十一亩零，招良民一千馀家耕作其间，积患乃已。云廉山田税米一十石一斗五升，参峒山田税米二十石七斗，北河峒田税米十石二斗五升，黎旁峒田税米九石二斗九升，通根山田税米三石四斗，霖倒峒田税” 米五石三斗三升，增城、瓦寨田税米七十七石八斗，那刁、双峒、高岭、南埇等峒田税米一十六石四斗三升，那位、那到、那林、双敢田税米一十七石，大庞峒田税米十三石七斗，下双田税米六石七斗八升，吊涧、东冰山田税米七石三斗五升，古牛田税米一十七石，中疗山田税米八石，湖峒田税米二十六石三斗七升。相思峒田税米五石一斗。

铁峒山田税米一十三石五斗，小庞峒田税米二石，蒙村峒田税米一十五石，合水峒田税米十石，木栏山、谢腮峒田税米一十一石五斗，唐迳峒田税米五石，谢存峒田税米二石八斗四升，双窖峒田税米十石五斗，千岁峒田税米二十六石二斗七升，许容峒田税米九石五斗，丹峒田税米二十三石五斗一升，寨脚峒田税米八石七斗九升，旱峒田税米十石，峒尾峒田税米六石。那铜腰蒙峒田税米五石八斗。那宁峒田税米五石一斗。山仔庞峒田税米八石。黄稿大小水茶场峒田税米六石四斗五升，西岸峒田税米八石三斗。上泷田税米二十四石六斗。小水大蓢陈村峒田税米八石四斗四升，大湴峒田税米三石，石桥峒田税米四石二升。十五年，贼首许文盛等窃发，有司捕盗，有获者，指使扳陷良民，由此贼益得志。

按《通志》：“嘉靖十五年，新会首贼许文盛、邝悦敬等，潜据张边，纠合背招贼徒邹田等剽掠。十七年夏五月，兵部佥事李文凤发兵剿捕，遂平张边，而东瓜冲、冷水坑等寨贼俱逃窜，遂抚之。秋七月，许、邝复乱，知县刘晓计获杀之，群党屏息，数岁复发。二十五年正月，恩平贼郑文远、桥头贼黄谷等，捉掳人口上山勒赎” ，典史洪镒、千户刘冕领兵攻不克，招于竹源村安插，寔肆劫如故。知县王臣去任署印，增城主簿何汲、典史洪镒倚盗害民，每捕一盗到官，指使扳陷良民数十，夤缘媒利竹源诸目，入城市捉人，莫为钤制。自是王怀、陈孔荣辈聚党向应。二十六年春，兵备佥事诸敬之调指挥佘德、千户江祖洪领打手五百来县哨守。四月，诸贼劫蓢尾、都斛等村，洪镒、刘冕等领兵御之，遇敌奔北。刘冕为贼擒，勒银三百两赎归。二十七年，署印顺德县丞李景明贪赎埒洪镒，民皆兴怨。十八年春，知县张国器痛革之，亦不能止。兵备佥事王德设乡团保甲之法，竟不能行。四月，吴孔清、区文岭及恩平伍崖风、新会何老猫等蜂起，劫蚬峒驿官吏财物。巡抚张经、兵备陈梧严饬各哨官戴罪平贼。通判王静出令，“但执渠魁，胁从罔治” ，置牌数面，书令其中，遣人执牌沿寨晓谕。自是竹源寨杀文岭，石鼓寨杀许松林，生缚黄谷数人解官。二十九年秋，新会知县尹照计诱吴孔清、伍良佐等出寨，杀获四十馀级。知县张国器统兵夜抵竹源寨，生擒雷子隙等十二名，斩获黄应任等三十馀级，俘获贼属四十六名，并其牛马稻谷，自是竹源寨平。当时石鼓、那西、苔村诸寨正宜并剿，惜因循不举，以致复起，及因扳陷破家者，亦并为盗。嘉靖三十一年春二月，首贼陈赦集众屯据上峒，鸡头钣，陈孔荣、陈孔宜等各有众数百，或称都堂，或称西山侯，各立名号，互相向应，为寨八十有七。昼夜流劫，甚至掘冢挖棺以资赎。有丧之家，停棺不葬，或聚居城市，或流移异县。三十一年，都御史应槚、御史郭文周议行征剿。兵备佥事杜聪倚贼势猖獗，恐难成功，计诱李朝兴、何老猫数贼解报，议遂寝，民大失望。嗣后盗贼益滋，上至东莞、增城，下至新兴、阳江、阳春，扬旗肆劫，白日横行，官兵束手，城门昼锁。已而里排蔡基、陈海等具呈当道，委官缉弭，卒未能得静。。